b'\n_START_ARTICLE_\nEuropos S\xc4\x85jungos jaun\xc5\xb3j\xc5\xb3 mokslinink\xc5\xb3 konkursas\n_START_PARAGRAPH_\nEuropos S\xc4\x85jungos jaun\xc5\xb3j\xc5\xb3 mokslinink\xc5\xb3 konkursas (angl. European Union Contest for Young Scientists) \xe2\x80\x93 nuo 1988 met\xc5\xb3 kasmet rengiamas tarptautinis Europos S\xc4\x85jungos \xc5\xa1ali\xc5\xb3 jaun\xc5\xb3j\xc5\xb3 mokslinink\xc5\xb3 konkursas. Lietuva \xc4\xaf \xc5\xa1\xc4\xaf konkurs\xc4\x85 pakviesta 1992 m. kartu su Baltarusija, Bulgarija, Estija, Gruzija, Latvija, Lenkija, Rusija, Slovakija, Slov\xc4\x97nija, Turkija ir Ukraina. Nacionalin\xc4\xaf konkurs\xc4\x85 Lietuvoje organizuoja Lietuvos Respublikos \xc5\xa0vietimo ir mokslo ministerija, Lietuvos jaun\xc5\xb3j\xc5\xb3 gamtinink\xc5\xb3 centras (LJGC), Lietuvos mokini\xc5\xb3 informavimo ir technin\xc4\x97s k\xc5\xabrybos centras (LMITKC) ir apskri\xc4\x8di\xc5\xb3 vir\xc5\xa1inink\xc5\xb3 administracijos \xc5\xa1vietimo padaliniai.\n_START_SECTION_\nKonkurso eiga\n_START_PARAGRAPH_\nKonkursas Lietuvoje organizuojamas trimis etapais: pirmasis \xe2\x80\x93 atrankinis apskrityse, antrasis \xe2\x80\x93 \xc5\xbeodiniai prane\xc5\xa1imai LJGC ir Lietuvos mokini\xc5\xb3 informavimo ir technin\xc4\x97s k\xc5\xabrybos centras, baigiamasis \xe2\x80\x93 stendiniai prane\xc5\xa1imai.\n_START_SECTION_\nPirmasis etapas\n_START_PARAGRAPH_\nPirm\xc4\x85j\xc4\xaf konkurso etap\xc4\x85 organizuoja ir rezultatus \xc5\xa0vietimo ir mokslo ministerijai teikia apskri\xc4\x8di\xc5\xb3 vir\xc5\xa1inink\xc5\xb3 administracij\xc5\xb3 \xc5\xa1vietimo padaliniai iki kiekvien\xc5\xb3 met\xc5\xb3 vasario 15 d. Darbai vertinami pagal konkurso dalyvi\xc5\xb3 pateikt\xc4\x85 darbo apra\xc5\xa1o santrauk\xc4\x85.\n_START_SECTION_\nAntrasis etapas\n_START_PARAGRAPH_\nAntr\xc4\x85j\xc4\xaf konkurso etap\xc4\x85 organizuoja Lietuvos jaun\xc5\xb3j\xc5\xb3 gamtinink\xc5\xb3 centras ir LMITKC. Parai\xc5\xa1ka dalyvauti ir darbo santrauka iki vasario 20 d. registruojama konkurso tinklalapyje. Antrajame etape LJGC pristatomi aplinkos, biomedicinos, \xc5\xbdem\xc4\x97s, humanitarini\xc5\xb3 ir socialini\xc5\xb3 moksl\xc5\xb3 darbai, o Lietuvos mokini\xc5\xb3 informavimo ir technin\xc4\x97s k\xc5\xabrybos centras pristatomi astronomijos, chemijos, fizikos, kompiuterijos ir in\xc5\xbeinerijos moksl\xc5\xb3 darbai.\n_START_SECTION_\nTre\xc4\x8diasis etapas\n_START_PARAGRAPH_\nBaigiam\xc4\x85j\xc4\xaf konkurso etap\xc4\x85 Lietuvoje organizuoja Lietuvos jaun\xc5\xb3j\xc5\xb3 gamtinink\xc5\xb3 centras ir Lietuvos mokini\xc5\xb3 informavimo ir technin\xc4\x97s k\xc5\xabrybos centras tre\xc4\x8di\xc4\x85j\xc4\x85 baland\xc5\xbeio m\xc4\x97nesio savait\xc4\x99. Darbai pristatomi stendiniais prane\xc5\xa1imais. Baigiamojo konkurso etapo metu ekspert\xc5\xb3 komisija atrenka kandidatus atstovauti Lietuvai Europos S\xc4\x85jungos jaun\xc5\xb3j\xc5\xb3 mokslinink\xc5\xb3 konkurse. Kandidatai turi sugeb\xc4\x97ti pristatyti savo darb\xc4\x85 ir diskutuoti angl\xc5\xb3 kalba.\n_START_SECTION_\nDalyviai\n_START_PARAGRAPH_\nKonkurse gali dalyvauti 14\xe2\x80\x9320 met\xc5\xb3 Lietuvos mokykl\xc5\xb3 moksleiviai. Konkursui teikiamo darbo autoriai gali b\xc5\xabti ne daugiau kaip du mokiniai (konkurso dalyvis gali b\xc5\xabti tik vieno konkursui teikiamo darbo autorius).\n_START_SECTION_\nVertinimo komisija\n_START_PARAGRAPH_\nDarbus pirmajame konkurso etape vertina apskri\xc4\x8di\xc5\xb3 \xc5\xa1vietimo padalini\xc5\xb3 sudaryta komisija. Darbus antrajame konkurso etape vertina atitinkam\xc5\xb3 mokslo kryp\xc4\x8di\xc5\xb3 ekspert\xc5\xb3 komisijos, sudarytos LJGC ir LMITKC direktori\xc5\xb3 \xc4\xafsakymais. Kiekvienai sekcijai skiriami 3 vertinimo komisijos nariai. Baigiamajame konkurso etape darbus vertina \xc4\xafvairi\xc5\xb3 mokslo sri\xc4\x8di\xc5\xb3 ekspert\xc5\xb3 komisija, patvirtinta Lietuvos Respublikos \xc5\xa1vietimo ir mokslo ministro \xc4\xafsakymu. Vertinimo komisijos pirmininkas - dr. Vladas Vansevi\xc4\x8dius, Vilniaus universitetas Fizikos instituto vyriausiasis mokslo darbuotojas.'